**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-281/2016

**429a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon č. 315/2016 Z. z. o registri partnerov verejného sektora a o zmene a doplnení niektorých zákonov (tlač 429) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k vládnemu n[ávrhu zákona, ktorým sa dopĺňa zákon č. 315/2016 Z. z. o registri partnerov verejného sektora a o zmene a doplnení niektorých zákonov (tlač 429)](http://lrv.rokovania.sk/287752015-/)  podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky spoločnú správu výborov Národnej rady Slovenskej republiky.

I.

Národná rada Slovenskej republikyuznesením č. 458 z 9. februára 2017 rozhodla, že prerokuje vládny návrh zákona v skrátenom legislatívnom konaní.

Národná rada Slovenskej republiky zároveň uznesením č. 459 z 9. februára 2017rozhodla o tom, že vládny návrh zákona, ktorým sa dopĺňa **zákon č. 315/2016 Z. z. o registri partnerov verejného sektora** a o zmene a doplnení niektorých zákonov (tlač 429) prerokuje v druhom čítaní a pridelila ho na  prerokovanie týmto výborom:

**Ústavnoprávnemu výboru** Národnej rady Slovenskej republiky a

**Výboru** Národnej rady Slovenskej republiky **pre financie a rozpočet.**

Určila zároveň Ústavnoprávny výbor Národnej rady Slovenskej republiky ako gestorský výbor a lehotu na prerokovanie predmetného vládneho návrhu zákona v druhom čítaní vo výboroch a v gestorskom výbore ihneď.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona, ktorým sa dopĺňa **zákon č. 315/2016 Z. z. o registri partnerov verejného sektora** a o zmene a doplnení niektorých zákonov (tlač 429) prerokovali výbory a odporúčali ho **schváliť**:

Ústavnoprávny výbor Národnej rady Slovenskej republiky uznesením č. 156 z 10. februára 2017 a

Výbor Národnej rady Slovenskej republiky pre financie a rozpočet uznesením č. 130 z 9. februára 2017.

IV.

 Z uznesenia Ústavnoprávneho výboru Národnej rady Slovenskej republiky uvedeného v III. bode tejto spoločnej správy vyplývajú tieto pozmeňujúce a doplňujúce návrhy:

1. V čl. I bod 1 sa slová „alebo ktorého účastníkom je Národná banka Slovenska v rámci svojej pôsobnosti podľa osobitných predpisov,5b)“ nahrádzajú slovami „alebo ktorého účastníkom je Národná banka Slovenska, ak zastupuje Slovenskú republiku v medzinárodných inštitúciách alebo na medzinárodných finančných trhoch, ak robí obchody na finančnom trhu alebo so Slovenskou republikou alebo ak vykonáva pôsobnosť v devízovej oblasti,5b)“.

Cieľom pozmeňujúceho návrhu je špecifikovať výnimku pre Národnú banku Slovenska, a to výslovným pomenovaním jej pôsobnosti priamo v texte právnej normy, na ktorú sa výnimka má vzťahovať, namiesto odkazu na pôsobnosť NBS v poznámke pod čiarou.

**Ústavnoprávny výbor NR SR**

**Gestorský výbor odporúča schváliť.**

2. V čl. I bod 1 v poznámke pod čiarou k odkazu 5b sa slová „§ 4, § 18 až 27 a § 28 zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov“ nahrádzajú slovami „Zákon Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov“.

Cieľom pozmeňujúceho návrhu je špecifikovať výnimku pre Národnú banku Slovenska, a to výslovným pomenovaním jej pôsobnosti priamo v texte právnej normy, na ktorú sa výnimka má vzťahovať, namiesto odkazu na pôsobnosť NBS v poznámke pod čiarou.

**Ústavnoprávny výbor NR SR**

**Gestorský výbor odporúča schváliť.**

 Gestorský výbor **odporúča hlasovať spoločne** o uvedených pozmeňujúcich a doplňujúcich návrhoch **(body 1 a 2)** s odporúčaním **schváliť.**

V.

 Gestorský výbor na základe stanovísk výborov k vládnemu návrhuzákona, ktorým sa dopĺňa **zákon č. 315/2016 Z. z. o registri partnerov verejného sektora** a o zmene a doplnení niektorých zákonov (tlač 429) odporúča Národnej rade Slovenskej republiky predmetný vládny návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho n[ávrhu zákona, ktorým sa dopĺňa zákon č. 315/2016 Z. z. o registri partnerov verejného sektora a o zmene a doplnení niektorých zákonov (tlač 429)](http://lrv.rokovania.sk/287752015-/) druhom čítaní (tlač 429a) bola schválená uznesením Ústavnoprávneho výboru Národnej rady Slovenskej republiky č. 157 z 10. februára 2017.

Týmto uznesením výbor zároveň poveril spoločného spravodajcu Petra Kresáka, aby na schôdzi Národnej rady Slovenskej republiky informoval o výsledku rokovania výborov.

 Róbert Madej v. r.

 predseda Ústavnoprávneho výboru

 Národnej rady Slovenskej republiky

Bratislava 10. februára 2017